.22 Long Rifle
An .22 Long Rifle, .22 LR pe c'hoazh 22 (anv metrek : 5.6×15mmR) zo ur stumm boutin munisionoù stoket war o gwalenn, .22 o c'halibr, da lavaret eo 22/100 ur meutad amerikan. Diazezet eo war ar c'halibroù .22 berr ha 22. hir. Implijet e vez e meur a seurt fuzuilhoù, karabinennoù, pistolodennoù ha revolverioù.

Hervez an National Shooting Sports Foundation, ur gevredigezh stag ouzh industrielezh an armoù-tan er Stadoù-Unanet, eo an .22 LR ar munision gwerzhet ar muiañ er bed. Ar c'halibr-mañ a zo ouzhpenn an hanter deus ar c'hartouchennoù produet er Stadoù-Unanet, hag unan deus ar re boblekañ eno.

Implijet eo er c'henstrivadegoù biatlon, evit an tennerezh-sport, gant chaseourien, met nebeut-tre en armoù-brezel, o vezañ m'eo izel a-walc'h e c'halloud-herzel. Munisionoù marc'hadmat int, resis war hedoù berr ha nebeud a argil gante.

Ijinet eo bet e 1887 gant ar saver armoù J. Stevens Arms & Tools Company.

Variezonoù 
Disheñvelaet e vez peurliesañ pevar variezon .22 LR diwar o zizh :

 Subsonic, da lavaret eo dindan 340 m/s
 Standard : 341-346 m/s ;
 High-velocity : tizh uhel, 370-400 m/s ;
 Hyper-velocity pe Ultra-velocity : tizh uhel-kenañ, ouzhpenn 430 m/s.

Hervez o variezon hag o implij e c'hall ar bolotennoù bezañ begek pe toull o fenn, e plom pe e plom goloet gant kouevr.